Prekladacia správa

Správa o pokroku v implementácii finančného mechanizmu EHP a Nórskeho finančného mechanizmu je vypracovaná a predkladaná na základe uznesenia vlády č. 1232/2004 k návrhu Plánu práce vlády Slovenskej republiky na rok 2005 prijatého dňa 15.decembra 2004, ktorým vláda Slovenskej republiky schválila Plán práce vlády SR na rok 2005. 

Správa o pokroku predkladaná podpredsedom vlády SR pre európske záležitosti, ľudské práva a menšiny slúži ako informatívny materiál s cieľom oboznámiť vládu SR o pokroku, ktorý bol dosiahnutý v implementácii Nórskeho finančného mechanizmu a finančného mechanizmu Európskeho hospodárskeho priestoru. 

Materiál obsahuje východiská a ciele implementácie finančných mechanizmov a sumarizuje realizované aktivity v predmetnom období, ktorým je obdobie odo dňa účinnosti Memoranda o porozumení k Nórskemu finančnému mechanizmu, t.j. od 11.1. 2005 do 31. mája 2006.

Týmito memorandami o porozumení budú do roku 2009 pre Slovenskú republiku poskytnuté finančné prostriedky vo výške 68 mil. EUR. Tieto finančné prostriedky majú podporiť znižovanie regionálnych disparít v rámci  Európskeho hospodárskeho priestoru. 

	Materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie, z tohto dôvodu nie je vyhotovená doložka finančných, ekonomických, environmentálnych vplyvov a vplyvov na zamestnanosť.